Решение на Съда (трети състав) от 25 април 2024 г. (преюдициално запитване от College van Beroep voor het bedrijfsleven — Нидерландия) — Pesticide Action Network Europe (PAN Europe)/College voor de toelating van gewasbeschermingsmiddelen en biociden
(Съединени дела C-309/22 и C-310/221, PAN Europe (Оценка на свойствата за нарушаване на функциите на ендокринната система)
(Преюдициално запитване — Сближаване на законодателствата — Регламент (ЕО) 1107/2009 — Разрешение за пускане на пазара на продукти за растителна защита — Разглеждане с цел разрешаване — Член 4 — Член 29 — Условия — Липса на вредно въздействие — Критерии — Свойства, нарушаващи функциите на ендокринната система — Регламент (ЕС) 2018/605 — Принцип на предпазните мерки — Съвременни научно-технически познания)
Език на производството: нидерландски
Запитваща юрисдикция
College van Beroep voor het bedrijfsleven
Страни в главното производство
Жалбоподател: Pesticide Action Network Europe (PAN Europe)
Ответник: College voor de toelating van gewasbeschermingsmiddelen en biociden
при участието на: Adama Registrations BV (Adama) (C-309/22), BASF Nederland BV (C-310/22)
Диспозитив
Член 29, параграф 1, букви а) и д) и член 4, параграф 1, втора алинея и параграф 3 от Регламент (ЕО) № 1107/2009 на Европейския парламент и на Съвета от 21 октомври 2009 година относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета, изменен с Регламент (ЕС) 2018/605 на Комисията от 19 април 2018 година за изменение на приложение II към Регламент (ЕО) № 1107/2009 чрез установяване на научни критерии за определянето на свойствата, нарушаващи функциите на ендокринната система, разглеждани във връзка с точка 3.6.5 от приложение II към Регламент № 1107/2009, изменен,
трябва да се тълкуват в смисъл, че
компетентният орган на държава членка, натоварен с оценяването на заявление за издаване на разрешение за пускане на пазара на продукт за растителна защита, е длъжен при разглеждането на заявлението да вземе предвид неблагоприятните въздействия, които нарушаващите функциите на ендокринната система свойства на съдържащо се в продукта активно вещество биха могли да оказват върху хората, предвид релевантните и достоверни научни или технически познания, които са налични към момента на разглеждането на това заявление и които по-конкретно са възпроизведени в установените в точка 3.6.5 критерии.
____________
1 ОВ C 359, 19.9.2022 г.